b"\n_START_ARTICLE_\nPrintsess Beatrice\n_START_SECTION_\nS\xc3\xbcnd\n_START_PARAGRAPH_\nPrintsess Beatrice s\xc3\xbcndis Portlandi haiglas. Tema isa on prints Andrew, Yorki hertsog ja ema Sarah, Yorki hertsoginna. Ta sai nime kuninganna Victoria noorima t\xc3\xbctre Beatrice'i j\xc3\xa4rgi. Printsessil on ka noorem \xc3\xb5de Eugenie. _NEWLINE_Ta ristiti 20. detsembril 1988 St. Jamesi Palees. Tema ristivanemad olid: Linley vikont, Peter Palumbo, Roxburghe'i krahvinna, Mrs. Harry Cottrell ja Mrs. John Greenall. Briti monarhi j\xc3\xa4reltulijana meesliini kaudu on Beatrice Suurbritannia ja P\xc3\xb5hja-Iirimaa \xc3\x9chendatud Kuningriigi printsess (Tema Kuninglik K\xc3\xb5rgus)\n_START_SECTION_\nHaridus\n_START_PARAGRAPH_\nPrintsess Beatrice alustas oma haridusteed Upton House'i Koolis Windsoris 1991. aastal. Kolm aastat hiljem l\xc3\xa4ksid tema ja ta \xc3\xb5de Coworth Parki Kooli Surreys. Beatrice \xc3\xb5pib praegu Beatrice Yorki nime all t\xc3\xbcdrukutekoolis St. George's School, mis asub Berskhire'is. Ta plaaniti saata Aigloni Kolled\xc5\xbeisse \xc5\xa0veitsis, aga koolidirektoriga seotud seksiskandaal pani ta vanemad plaane muutma. 2005 avaldas ta ema, et Beatrice'il on d\xc3\xbcsleksia, mist\xc3\xb5ttu ta vajas GCSE eksamite sooritamiseks kirjutamises ja lugemises abi._NEWLINE_Sama aasta suvel (d\xc3\xbcsleksia t\xc3\xb5ttu aasta hiljem kui tavaliselt) sai ta oma GCSE eksamites ajaloos ja teatrikunstis A*, prantsuse keeles ja kunstis A ning B inglise kirjanduses, inglise keeles, matemaatikas ja loodusainetes.\n_START_SECTION_\nKodune elu\n_START_PARAGRAPH_\nTema vanemad, prints Andrew ja Sarah Ferguson lahutasid, kui Beatrice oli 8-aastane. Hertsog ja hertsoginna jagavad oma laste hooldus\xc3\xb5igust ning Beatrice veedab r\xc3\xb5\xc3\xb5msalt aega m\xc3\xb5lema vanemaga. Kui Beatrice on internaatkoolist kodus, \xc3\xb6\xc3\xb6bib ta oma isa juures Royal Lodge's, mille viimane p\xc3\xa4ris p\xc3\xa4rast oma vanaema surma 2002. aastal._NEWLINE_On arvatud, et Beatrice'ilt ja Eugene'ilt peaks \xc3\xa4ra v\xc3\xb5tma nende tiitli Printsess ja Tema Kuninglik K\xc3\xb5rgus ning nende nimed peaksid olema leedi Beatrice Windsor ja leedi Eugenie Windsor, mis tavaliselt on omane kuningliku p\xc3\xa4ritoluta hertsogite t\xc3\xbctardele. Nende isa on aga selle idee vastu, kuna kuningliku tiitli omamine on nende s\xc3\xbcnni\xc3\xb5igus.\n_START_SECTION_\nTulevik\n_START_PARAGRAPH_\nPrintsess Beatrice elab suhteliselt tagasihoidlikku elu. Meedia on avaldanud fotosid printsessist ja tema erinevatest poiss-s\xc3\xb5pradest. Ei ole kindel, kas Beatrice hakkab kuninglikke kohustusi t\xc3\xa4itma. Kuningliku perekonna naissoost liikmete v\xc3\xa4hesuse t\xc3\xb5ttu oodatakse, et ta seda teeks. Ta on juba teinud heategevuslikku t\xc3\xb6\xc3\xb6d koos emaga ning k\xc3\xbclastanud Venemaal HIV-sse haigestunud lapsi._NEWLINE_Hiljuti oli printsess Briti ajakirja Tatler kaanel ning seal ilmus ka tema antud esimene intervjuu, mis n\xc3\xa4itab, et noor printsess tuleb avalikkuse ette. _NEWLINE_2005. aasta l\xc3\xb5pul teatati, et ta kavatseb j\xc3\xa4tkata oma haridusteed Ameerika \xc3\x9chendriikides, eeldatavasti m\xc3\xb5nes Ivy League'i koolis."